Finalitza la temporada del Programa d’Esport Inclusiu amb bones sensacions
26 de juny 2018

![](/media/wmtn1qtb/38-img_6174.jpg)  

Ahir es va celebrar una recepció al saló de plens de l’Ajuntament de Sagunt amb motiu de la fi de temporada del Programa d’Esport Inclusiu. A la recepció, van assistir l’alcalde de Sagunt, Quico Fernández, el regidor d’Esports, Miguel Chover, i quatre dels esportistes participants del Programa d’Esport Inclusiu, els quals tenen diversitat funcional. A més, també hi assistiren familiars i entrenadors dels esportistes, així com representants de les entitats que han fet possible este projecte.

  

Va ser l’edil qui va presentar Àlex, Sara, José Ramon i Dani, els protagonistes de l’acte, indicant que **“han guanyat una cosa més important que un campionat d’Espanya o d’Europa, ens han guanyat a nosaltres”.** Els dos primers han realitzat atletisme, i els dos restants, futbol i bàsquet, respectivament, però sempre amb les mateixes condicions que els jugadors dels equips en els quals han participat. A més, Chover va declarar que **“l’esport inclusiu consistix que tots fem esport amb les mateixes condicions”**, i va afegir que **“estem molt contents dels resultats del programa, i continuarem amb esta política d’esport inclusiu, d’esport com igualtat”.**

  

**“Este programa pretén que tots tinguem les mateixes oportunitats al camp de l’esport”,** declarava Quico Fernández, i afegia que **“hem de conviure de manera integrada”**. Com a conclusió del seu torn, l’alcalde va subratllar la importància de **“compartir uns valors de solidaritat i igualtat, ja que açò ens fa confiar més en la societat, el fet de tindre esta visió tan integrada”.**

  

El Programa d’Esport Inclusiu naix de la col·laboració de diversos clubs locals amb el departament d’Esports de l’Ajuntament de Sagunt, així com dels alumnes de TAFAD de l’IES Jorge Juan i del Col·legi Sant Cristòfol. L’objectiu d’este projecte ha sigut integrar  persones amb diversitat funcional en la pràctica esportiva d’equips en diversos clubs: Biensa CF, Club d’Atletisme CAEM, Natació Morvedre, Club Voleibol Stella Maris, Club Baloncesto Puerto Sagunto i Fertiberia BM Puerto Sagunto. Malgrat que la temporada ja ha acabat, l’objectiu del departament d’Esports és que este programa es perllongue tot el possible, així mateix, els participants ja esperen a setembre per a tornar als seus equips.

  

*   [](http://www.facebook.com/sharer.php?u=https://aytosagunto.es/va/actualitat/finalitza-la-temporada-del-programa-d-esport-inclusiu-amb-bones-sensacions/ "Facebook")
*   [](http://twitter.com/share?url=https://aytosagunto.es/va/actualitat/finalitza-la-temporada-del-programa-d-esport-inclusiu-amb-bones-sensacions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-la-temporada-del-programa-d-esport-inclusiu-amb-bones-sensacions/ "Linked In")
*   [](mailto:?body=https://aytosagunto.es/va/actualitat/finalitza-la-temporada-del-programa-d-esport-inclusiu-amb-bones-sensacions/)